钦定古今图书集成/明伦汇编/官常典/第354卷 > 汤鼐
## 钦定古今图书集成/明伦汇编/官常典/第354卷 > 汤鼐

按《明外史》本传：“鼐字用之，寿州人。成化十一年进士。
授行人，擢御史。孝宗嗣位，首劾大学士万安罔上误
国。明日宣至左顺门，中官森列，令跪。鼐曰：‘令鼐跪者，
旨耶？抑太监意耶’？曰：‘有旨’。鼐始跪。及宣旨，言疏已留
中。鼐大言：‘臣所论皆国家大事，奈何留中？若等壅蔽
圣聪，是何姓名？吾将为天子言之’。中官多咋舌退。已”
而安斥鼐，亦出畿辅印马驰疏言：“陛下视朝之馀，宜
御便殿，择侍臣端方谨厚若刘健、谢迁、程敏政、吴宽
者，日与讲学论道，以为出治之本。至如内阁尹直、尚
书李裕、都御史刘敷、侍郎黄景，奸邪无耻，或夤缘中
官进用，或依附佞幸行私。不早驱斥，必累圣明。”司礼
中官李荣、萧敬曩为言官劾罢，寻夤“缘复入，遂摭言
官过，贬窜殆尽，致士气委靡。宜亟正典刑，勿为姑息。
诸传奉得官者，请悉编置瘴乡，示天下戒。”且召致仕

部尚书周洪谟，侍郎倪岳、张悦，南京兵部尚书马文
升，因言少傅刘吉与“万安、尹直奸贪等耳。直、安斥而
吉独进官，不以为耻。请大申黜陟，明示劝惩。”又劾李
荣、萧敬，而荐谪降进士李文祥为台谏。皆不纳。尚书
王恕以盛暑请辍经筵，鼐上疏极言不可，语侵恕。当
是时，帝更新庶政，言路大开，新进者争欲以功名自
见，封章旁午，颇伤激讦。鼐意气尤锐，其所抨击，间及
海内人望，以故大臣多畏之。而吉尤不能堪，使人啖
御史魏璋曰：“君能去鼐行佥院事矣。”璋欣然日夜伺
鼐短。会寿州知州刘概遗鼐书，侑以金币，鼐受之，璋
欲以是为鼐罪。适四川饥，帝已遣郎中江汉赈，而中
书舍人吉人言：“汉不胜任，宜精选四使，分道赈济，且
择才能御史为巡按，庶荒政有裨。”因荐给事中宋琮、
陈璚、韩鼎，御史曹璘，郎中王沂、洪锺，员外郎东思诚，
评事王寅，理刑知县韩福及概可使，而巡按则鼐足
任之。璋遂草疏伪署御史陈景隆等名，言人抵抗成
命，私立朋党。帝怒，下人诏狱，令自引其党。人以鼐、璘、
思诚、概、福对。璋又嗾御史陈璧等言璘、福、思诚非其
党，其党则鼐、概及主事李文祥、庶吉士邹智、知州董
杰是也。概尝馈鼐白金，贻之书，谓：夜梦一人骑牛，几
堕，鼐手挽之，得不仆。又见鼐手执五色石，引牛就道，
因解之曰：“人骑牛谓朱，乃国姓。意者国将倾，赖鼐扶
之，而引君当道也。”鼐、概等自相标榜，诋毁时政，请并
文祥、智、杰逮治。疏上，吉从中主之，悉下诏狱，欲尽置
之死。刑部尚书何乔新、侍郎彭韶等持之，外议亦汹
汹不平。乃坐概妖言律斩。鼐受贿戍肃州，人欺罔削
籍，智文、祥杰皆谪官。吏部尚书王恕奏曰：“概书词虽
妄，不过见鼐数言事，不避利害，以为人豪，因推诩之
耳。秦以忠谏为诽谤，深计为妖言，天下至今非之。陛
下奈何以一概累平明之治？设有如造《亡秦谶》者，更
何以罪之？”帝得疏，意动，命姑系狱。既而热审乔新等
言：“概本不应妖言律，且概五岁而孤，无兄弟，母孙氏
守节三十年，曾被旌，老病且贫。概死，母必不全。祈圣
恩矜恤。”乃减概死，戍海州。鼐既戍，无援之者，至谢迁
柄政，始释归。璋既为吉心腹，果擢大理寺丞，坐事下
狱。王恕黜之为九江同知，悒悒死。